“Waaroor ek egter nie twyfel nie, is dat hulle ons voorlangs fisiek sal wil aanvat. Die Bokke het wel al vanjaar gewys dat hulle ook bereid is om hul agterlyn te gebruik. As daar goeie speeltoestande is, soos verwag word, sal dit ’n opwindende toets wees.
“Die Bokke sal ná twee agtereenvolgende nederlae aangevuur wees. Ons kan nie net opdaag en verwag dinge sal vir ons reg verloop nie. Hulle is ’n goeie span met baie trots.”
“Die feit dat hulle afgeskryf word, sal hulle aanspoor. Ek dink Handré Pollard se insluiting is ’n goeie besluit. Hy is ’n meer fisieke speler en sal die voordeellyn aanval. Omdat hy so vlak speel en nie so diep soos Elton Jantjies terugval nie, kan ons dalk die Bokke sien rugby speel.”
Slaag Pollard-hulle daarin om dieselfde vir die Bokke te doen, kan die toets gelyker verloop as wat baie kenners voorspel.
Terwyl die res van die wêreld die Bokke nie ’n kans teen Barrett-hulle gun nie, het die Suid-Afrikaanse kamp die hele week volgehou dat hulle ’n beter span is as wat die tellings in Mendoza en Brisbane teen onderskeidelik Argentinië en Australië weerspieël.
“Dis nou in ons hande. Ons het die week aan ’n paar dinge gewerk. Hopelik kan ons die naweek daarop verbeter. Rassie (Erasmus) het ’n goeie plan op die tafel gesit. Almal het ingekoop.
“Sover wou dinge nie vir ons uitwerk nie. Hoofsaaklik omdat ons nie ons kanse gebruik nie. Hoe langer ons saam speel, hoe meer sal ons daardie geleenthede benut.